**ERASMUS+ BESZÁMOLÓ**

**Résztvevőként és projekt felelősként**

2016. október 17. és 28. között az Erasmus+ keretében továbbképzésen vettem részt kolléganőmmel, Mensah-Brown Déliával Írországban, Dublinban.

Iskolánk négy tanára pályázott és vett részt továbbképzéseken, a célból, hogy közösen kidolgozzunk egy projektet, melynek során létrehozunk egy online felületet iskolánk élsportolói számára, hogy így biztosítsuk a felzárkózást és gyakorlási lehetőséget angol nyelvből.

Az informatika szakos kolléga I.T. specifikus továbbképzésen, a testnevelő szakos kolléga kifejezetten testnevelőknek szóló kurzuson vett részt, a két angol szakos kolléga pedig a technológia tanításban való alkalmazásának eszközeiről és módszereiről tanult.

A kurzus két hete alatt rengeteg olyan weboldalt, programot, alkalmazást és eszközt ismertünk meg, melyek nemcsak a nyelvtanítás, de bármely másik tantárgy tanítása során is rendkívül egyszerűen, de annál hatékonyabban alkalmazhatóak.

Ezen eszközök használata egyszerű, gyors és felhasználó barát, valamint teljes mértékben alkalmazkodnak a 21. század kihívásaihoz, illetve az általunk tanított generáció igényeihez.

A diákok játszva, az általuk napi szinten használt platformokon keresztül tanulhatnak, gyakorolhatnak, és fejleszthetik olyan készségeiket, melyeket tankönyvekből és a hagyományos, nagy létszámú osztálytermi munka során szinte lehetetlen ugyanilyen hatékonysággal elvégezni.

Természetesen ahhoz, hogy ezeket az eszközöket maximálisan kihasználjuk, megfelelő technikai körülményekre van szükség, azaz megbízható, gyors és mindenki számára elérhető internetre az osztályteremben, interaktív táblára, projektorra és számítógépekre, valamint minden diák számára biztosított laptopra vagy táblagépre. Ha mindezek rendelkezésre állnak, a tanórák rendkívül interaktívvá és hatékonnyá tehetők, nem beszélve arról, hogy ily módon gyakorlatilag papír, és fénymásolás nélkül lehet dolgozni.

A továbbképzésen tanultakat továbbgondolva, a többi, továbbképzésben résztvevővel együttműködve és alkalmazkodva a helyi viszonyokhoz, online felületen keresztül tudjuk ezeket az eszközöket hatékonyan használni gyakorlási és felzárkózási lehetőséget adva élsportoló diákjaink számára.

Süki Gyöngyi